Tirni n yiɣallen inemlayen FFS , d asirem, d tifrat yettwaṭerfen.
Assegas kan seld timunent n lezzayer, amennuɣ yella-d war tufra gar yimḍebren-is. Sdat n taɣert n uqerru n uselway ilemẓi, kra n yiɛeggalen n lwilayat (III d VI ) begsen-d ad ɛerḍen ad xedmen ayen iwatan akken ad qeɛden lecɣald tlufa. Snulfan-d akabar d amaynut, win ara yilin ireṣṣa ɣef tlelli d tugdut .
Tuget n yimaɣnasen n ukabar-a, d wid i d-yekren deg yirebbi n umussu aɣelnaw, uktuyen-is twarefden-d seg ugenna n wunbir d tɣerɣert n summam. Akabar ad yili d tallelt n umennuɣ s wudem aɛafi akken ad ḥarben anɣal-a i d-yeḍran mgal tifratin d yiswiyen n tegrawla d tmunent n tmurt. Tigawt tagdudant d tin i ɣef llan ɣer yidis-is aṭas n wudmawen ama d iserdasen, ama d isertiyen, gar-asen ; Ɛli Mesili ( MALG), l’colonel Moḥand ulḥaǧ aqerru aneggaru n lwilaya III, Lexder Buregɛa l’commandant n lwilaya VI. Akken llan daɣen aṭas n yimaɣnasen d yimjuhad ur neqbil ara lbaṭel i deg i d-yegra ugdud azzayri di tmunent-is.
Ass n 28 ctember 1963, ameɣnas ameqqran Lḥusin Ait Aḥmed seld aṭṭixer-is seg tesqamut taɣelnawt, yemlal akked yimeddukal irefden turda-s deg uxxam aqbur n tɣiwant n ɛin lḥamam. D anejmuɛ amenzu n umussu-a, send taseyrut-ines tazayezt. Ass n 29 ctember 1963 deg yiwen n unejmuɛ aɣerfan di tizi wezzu, ddaw n leɛnaya n yiserdasen n l’colonel muḥand ulḥaǧ ,iberreḥ-d i wegdud taseyrut tunsibt n tlalit n ukabar n TIRNI N YIƔALLEN INEMLAYEN (FFS). Iswi n ukabar ad isbed awanek amagday ametti. Awanek azerfan. Tiɣri daɣen i tesqamut n usebded. Tadukli n yiɣerfan n tmurt n tmazɣa. Akabar Ilul-d zun d aɣwas n tnekra mgal adabu anesbadu n Ben Bella d Boumediene. Tirni n yiɣallen inemlayen (FFS ), d akabar amezwaru i yesɛan tireṣṣi n yimeɣnasen akked tsemtiwt talqayant n tmunent n lezzayer. Di tama n metiǧa l’colonnel Sadek akked l’commandant Buregɛa, tuɣ bdan sbadiden tirebuyaɛ timenza n tmagla. Tirebuyaɛ-a ɛemrent s tuget s yimjahden iqburen yettberran seg ubrid i d-yewwi Ben Bella d terbaɛt-is. Syin Ben Bella d Boumediene cegɛen-d taredsa ( iserdasen) ɣer tmurt n leqbayel deg ussan imenza n waggur n tuber.
Ugtent tlufa, tella-d lmut, ɣlin yirgazen si yal tama. Seld taluft n lmaroc, tagara n tuber 1963 bdant tastagin timezwura gar iɛeggalen n FFS akked Ben Bella. Adabu yebrad i kra n yinekraf d yimeɣnasen isertiyen yettwaḥebsen. Ass n 14 tuber 1964 sdat n tigzirt lḥusin Ait Aḥmed yemneɛ deg yiwet n txezzabit i as-d-ihegga udabu, tuɣ dinna i yeɣli umaru-ines. Tlata n wussan seld taluft-a yettwaṭṭef akked umeddakel-is Ɛli Msili di tama n Swama3-Tizi-wezzu. Azekkuya aɣmis n Alger Republicain yezwel-d « Taredsa teṭṭef-d axanab Ait Aḥmed ». Aqerru n tirni n yiɣallen inemlayen yettwaḥbas di lambis, syin ɣer lḥebs n lḥerrac. Si texxamt n lḥebs Ait Aḥmed yezga yettak-d iwellihen i yimeɣnasen-is. Si tama-nniḍen Ben Bella yebda yettcetkay ɣef tiɣuyebt n Bumedienne. Iḥulfa s lḥerṣ d wuguren it id-iteddun.
Ɣef waya tarbaɛt-is tqerreb-d imeɣnasen n Tirni n yiɣallen inemlayen di Paris akken ad affen kra n tifrat. Ass n 16 yunyu 1965 yeffeɣ-d yiwen n wulɣu (FFS-FLN) deg tɣamsa, amsefhem yella-d ɣef tneqqiḍin-a; “ Aḥebbus n rṣaṣ d umennuɣ- Wid yeɣlin di traḍ-a, tiwaculin-nsen ad twiɣerment- Imeɣnasen n FFS ad asen-yuɣal yiseɣ d ccan d igrawliwen n ALN- Tilelli i kra n umeɣnas d userti yettwaṭfen ɣer lḥebs.
Ass n 19 yunyu 1965 Bumedien yenneqlab ɣef Ben Bella yesseɣlit. Yesbed iman-is d aselway ɣef lezzayer s leḥkem aɛessekri. Werǧin yeqbel ad d-ress leḥna d talwit gar yizzayriyen. Ait Ahmed yerwel si lḥebs, yuɣal d lmenfi , d imneǧli. Si tmurt n lberrani yettkemmil amennuɣ-is asertan ɣef tugdut d tlelli i ugdud azzayri. Deg useggas 1980 yefreḥ s yimeɣnasen ilemẓiyen n tmurt n leqbayel i irefden amennuɣ n yimenza mgal adabu amesbaḍli. D tafsut n yimaziɣen , tafsut n 80. Si tmurt n lberrani ibeyyen-d lɣiḍ-is mgal timḥarṣi i d-yellan ɣef yilemẓiyen n tmurt n leqbayel yessuturen izerfan-nsen d tugdut. Ass n 24 yebrir 1980 iban-d deg france 2 anida i d-yenna belli yennebhat, yeḥzen, yebberwi s twaɣit-a, mi akka maren-d yidamen n warrac-nneɣ. Ilemẓiyen twaḥebsen, rnu imeyyaten n yixeddamen d yinelmaden yeččuren sbiṭarat.
Tazɣent d tin yesɛan iẓuran lqayen gar Ait Aḥmed d Ben Bella. Uguren bdan seg tezɣent tamaziɣt deg 1949, tkemmel akken seg 1954, 1956, almi d 1962. Dɣa seg wasmi yeqqar Ben Bella d maṣer i aɣ-ixedmen tagrawla, mačči d izzayriyen, tuɣ din akk ya ay ikemmel ucerriy. Ait Aḥmed ɣas sneǧlant, maca werǧin yebra i umennuɣ. Ma drus n tifratin i d-yewwi, i d-yefka akken ad teffeɣ tmurt-nneɣ ɣer lber n laman. Lwexda ulac wara as-d-yeslen. Seg temlilit-nni akked Ben Bella di London deg useggas 1985, tuɣalin-is ar tmurt deg duǧember 1989, tikli n Tirni n yiɣallen inemlayen (FFS) ass n 02 yennayer 1992, anida i d-yenna xaṭi i unamek apulisi, xaṭi i tegduda tineslemt. Timlilit n saint Egidio 1995, tabrat i yiserdasen imeqqranen…Taneggarut d tiɣri ar umtawa aɣelnaw aɣerfan seg 2013 ar ass-a. Sdat n waya, anwa, azzayri aserti, aɛessekri, ameɣnas, amusnaw, ara d-yekren ass-a ad yini belli Dda lḥusin d yimeɣnasen n FFS ur d-fkin ara turda, neɣ ur d-wwin ara tifratin i tezɣent d wuguren n tmurt? Tirni n yiɣallen inemlayen (FFS) aṭas n takkayin ɣef wacu i d-iɛedda. Yal tikelt inecced-d tifratin iwulmen,yernu d tidak yessufuɣen. Dayen i t-yerran d lǧehd n yisumar. FFS d asirem n ugdud azzayri, d akemmel n umennuɣ n yimeɣraṣen yeɣlin deg unnar n lḥerma iwakken ad tidir lezzayer di lehna d talwit. Taneggarut ad d-nini kan, awah izzayriyen rran-d i tiɣri n FFS, tili tin n wass-a ur netmeslay ara ɣef udabu amesbaḍli. Tili ass-a ad nili am yiɣerfan yufraren deg umaḍal. Aɣref ur nessin amezruy-is, ur nesɛi leqraya yelhan, ur nesɛi tafellaḥt yelhan, d acu ara d yefɣen deg-s. Deg useggas 2011 Dda lḥusin yejbed iman-is ɣef tsertit i lmend n wuguren n tezmert. Yeǧǧa-d akabar d azamul n tmagla taɛafit d tugdut gar yifasen n yimeɣnasen-is. Tajmilt ara as-nerr i umeɣnas-a ameqqran n lḥerma d talwit, d akemmel umennuɣ-is d ubrid i d-yenǧer i treṣṣi n uwanek azerfan. Dda lḥusin yewweḍ leɛfu n rebbi ass n 23 duǧember 2015. Ass n temṭel-is 01 yennayer 2016 d tamesbanit. Ulac tamnaḍt di tmurt neɣ berra i tmurt anisa ur d-usin ara. Annect-a d tajmilt i as-d rran ɣef wayen i d-yefka di tudert-is. Dda lḥusin iɣsan-ik di lǧennet, steɛfu di talwit.
Karim Sɛawi.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn